**Notă informativă**

**la Proiectul de Hotărîre de Guvern ,,Cu privire la aprobarea modificărilor şi completărilor ce se operează în Hotărîrea Guvernului nr.974/2016**

**pentru aprobarea Regulamentului cu privire la modul de declarare a valorii în vamă a mărfurilor**[**”**](http://eur-lex.europa.eu/legal-content/RO/AUTO/?uri=celex:31993R2454)

|  |
| --- |
| **1. Denumirea autorului şi, după caz, a participanţilor la elaborarea proiectului** |
| Prezentul proiect de hotărîre este elaborat de către Ministerul Finanțelor. |
| **2. Condiţiile ce au impus elaborarea proiectului de act normativ şi finalităţile urmărite** |
| Regulamentul privind modul de declarare a valorii în vamă a mărfurilor, stabilește modul de determinare şi declarare a valorii în vamă a mărfurilor introduse pe teritoriul vamal al Republicii Moldova precum şi procedura de control al corectitudinii determinării valorii în vamă.  Urmare consultărilor desfășurate cu mediul de afaceri s-a stabilit necesitatea optimizării procedurii de verificare a valorii în vamă declarate prin operarea completărilor în actul normativ vizat în vederea îmbunătățirii transparenței procesului decizional ce ține de aspectul valoric.  Concomitent, au fost realizate și unele studii la acest capitol, a căror recomandări au fost luate în calcul la elaborarea proiectului prenotat, în special Raportul ,,Proceduri de determinare a valorii în vamă în Republica Moldova”, întocmit de expertul internațional din cadrul Grupului Băncii Mondiale (Corporația Financiară Internațională IFC).  Îmbunătăţirea procesului de control a valorii în vamă constituie unul din principalele domenii de intervenţie, orientate spre armonizarea integrală a cadrului legal național la principiile Organizației Mondiale a Comerțului și Uniunii Europene.  Reieşind din necesitatea implementării unor proceduri transparente, care vin să soluţioneze unele aspecte tehnice legate de procedură, cu care se confruntă mediul de afaceri - promovarea proiectului vizat reprezintă un obiectiv prioritar instituțional. |
| **3.** **Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul de hotărîre transpune parțial Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii, publicat în Jurnalul Oficial al Uniunii Europene L 343 din 29 decembrie 2015 (Titlul II Capitolul 3 ,,Valoarea în vamă”) |
| **4. Principalele prevederi ale proiectului şi evidenţierea elementelor noi** |
| Proiectul de modificare și completare a Hotărîrii Guvernului ,,Cu privire la aprobarea modificărilor şi completărilor ce se operează în Hotărîrea Guvernului nr.974 din 15 august 2016 pentru aprobarea Regulamentului cu privire la modul de declarare a valorii în vamă a mărfurilor” are ca obiectiv principal îmbunătățirea procedurilor de determinare a valorii în vamă în Republica Moldova.  Prin promovarea acestui proiect prioritar se urmăreşte:  - informarea declarantului referitor la motivul justificat de neacceptare a prețului declarat;  - îmbunătățirea procesului de prezentare a dovezilor suplimentare în susținerea prețului declarat;  - dezvoltarea și definitivarea sintagmei ,,suspiciuni întemeiate”;  - acordarea dreptului la replică, atunci cînd declatantul nu este de acord cu decizia organului vamal;  - acordarea dreptului de solicitare a bazei de calcul a valorii în vamă determinate prin aplicarea metodei de rezervă. |
| **5.** **Fundamentarea economico-financiară** |
| Conform celor descrise de mai sus, adoptarea prezentului proiect nu comportă cheltuieli. |
| **6. Modul de încorporare a actului în cadrul normativ în vigoare** |
| Prezentul proiect de hotărîre nu necesită abrogarea sau elaborarea unor acte normative noi. |
| **7. Avizarea şi consultarea publică a proiectului** |
| În conformitate cu prevederile Regulamentului Guvernului aprobat prin Hotărîrea Guvernului nr. 610/2018, prezentul proiect se transmite Cancelariei de Stat pentru înregistrare. Proiectul urmează a fi consultat cu Ministerul Economiei și Infrastructurii, Ministerul Justiției. |
| **8. Constatările expertizei anticorupţie** |
| Informaţia privind rezultatele expertizei anticorupţie va fi inclusă după recepţionarea raportului de expertiză anticorupţie în sinteza obiecţiilor şi propunerilor/recomandărilor la proiect de hotărîre. |
| **9. Constatările expertizei de compatibilitate** |
| Informaţia referitoare la concluziile aferente expertizei de compatibilitate va fi inclusă după recepționarea deciziei de compatibilitate. |
| **10.** **Constatările expertizei juridice** |
| Informaţia referitoare la concluziile expertizei privind compatibilitatea proiectului de hotărîre cu alte acte normative în vigoare, precum şi respectarea normelor de tehnică legislativă va inclusă după recepţionarea expertizei juridice în sinteza obiecţiilor şi propunerilor/recomandărilor la proiectul de lege. |

**MINISTRU**  (semnat electronic) **Ion CHICU**